อย่าหลงเชื่อบุคคลใช้ชื่อ สปสช.เรียกเงิน อ้างจะช่วยให้ได้รับเงินชดเชยค่าบริการสาธารณสุขเร็วขึ้น อย่าโอนเงินเด็ดขาด
ทพ.อรรถพร ลิ้มปัญญาเลิศ รองเลขาธิการสำนักงานหลักประกันสุขภาพแห่งชาติ (สปสช.) ในฐานะโฆษก สปสช. กล่าวว่า ขณะนี้มีบุคคลแอบอ้างใช้ชื่อสำนักงานหลักประกันสุขภาพแห่งชาติ เรียกรับผลประโยชน์จากหน่วยบริการเอกชน บอกจะช่วยให้ได้รับเงินค่าใช้จ่ายบริการสาธารณสุขกรณีโรคโควิด-19 หรือค่าบริการสาธารณสุขรายการอื่นๆ ได้เร็วขึ้น สปสช.ขอยืนยันว่า สปสช.ไม่มีนโยบายให้ดำเนินการดังกล่าว ทั้งนี้การเบิกจ่ายเงินชดเชยค่าบริการสาธารณสุขจาก สปสช. ดำเนินตามกระบวนการและกฎหมาย ต้องผ่านการตรวจสอบก่อนการเบิกจ่าย เพื่อให้ถูกต้องตามระเบียบการใช้งบประมาณภาครัฐ ซึ่งระบบการเบิกจ่ายงบประมาณค่าบริการสาธารณสุขของ สปสช. ถูกออกแบบให้มีความรัดกุมอย่างมาก เพื่อป้องกันการทุจริต ต้องตรวจสอบและยืนยันตัวตนหลายขั้นตอน ไม่สามารถมีบุคคลใดมาลัดขั้นตอนการเบิกจ่ายให้ได้ หากหน่วยบริการใด ถูกบุคคลแอบอ้างชื่อ สปสช.เรียกรับผลประโยชน์ อย่าหลงเชื่อ อย่าโอนเงินโดยเด็ดขาด ขอให้แจ้งเรื่องมาที่ สปสช. สายด่วน 1330 หรือช่องทางไลน์ @nhso หรือทาง Facebook NHSO.Thailand ล่าสุดได้รับแจ้งมาแล้วหนึ่งรายอยู่ระหว่างการกระบวนการตรวจสอบ